b'\n_START_ARTICLE_\nSyyhy\n_START_PARAGRAPH_\nSyyhy on syyhypunkin (Sarcoptes scabiei var. hominis) aiheuttama tarttuva ihosairaus._NEWLINE_Syyhypunkki laskee munansa is\xc3\xa4nn\xc3\xa4n ihon pintakerrokseen kaivamaansa k\xc3\xa4yt\xc3\xa4v\xc3\xa4\xc3\xa4n (5\xe2\x80\x9315 mm). Munista kehittyv\xc3\xa4t punkit tarttuvat helposti kosketuksen, tekstiilien tai pintojen kautta henkil\xc3\xb6st\xc3\xa4 toiseen mutta lyhyt kosketus kuten k\xc3\xa4ttely ei aiheuta v\xc3\xa4litt\xc3\xb6m\xc3\xa4sti tartuntaa. Syyhy levi\xc3\xa4\xc3\xa4 herk\xc3\xa4sti perhepiiriss\xc3\xa4. Syyhyn p\xc3\xa4\xc3\xa4oire on kova kutina etenkin iltaisin. Syyhy\xc3\xa4 hoidetaan esimerkiksi permetriini\xc3\xa4 sis\xc3\xa4lt\xc3\xa4v\xc3\xa4ll\xc3\xa4 voiteella._NEWLINE_Syyhypunkin el\xc3\xa4imille aiheuttamasta sairaudesta k\xc3\xa4ytet\xc3\xa4\xc3\xa4n nimityst\xc3\xa4 kapi.\n_START_SECTION_\nTartunta\n_START_PARAGRAPH_\nSyyhyn aiheuttaja on  0,3\xe2\x80\x930,5 mm:n pituinen h\xc3\xa4m\xc3\xa4h\xc3\xa4kkiel\xc3\xa4imiin kuuluva syyhypunkki. Yksikin punkkinaaras voi aiheuttaa tartunnan. Aikuinen punkkinaaras el\xc3\xa4\xc3\xa4 1\xe2\x80\x932 vuorokautta ihon ulkopuolella. Punkki levi\xc3\xa4\xc3\xa4 ihmisest\xc3\xa4 toiseen l\xc3\xa4heisen kosketuksen kautta; k\xc3\xa4ttely tai muu lyhyt kosketus ei riit\xc3\xa4 punkin siirtymiseen henkil\xc3\xb6st\xc3\xa4 toiseen. Tartuntoja saadaan herkimmin perhepiiriss\xc3\xa4, lasten p\xc3\xa4iv\xc3\xa4hoidossa, vanhusten laitoshoidossa sek\xc3\xa4 seksin yhteydess\xc3\xa4. Tartunnan voi saada my\xc3\xb6s syyhy\xc3\xa4 sairastavan lakanoista tai muista vaatteista. Ihmisest\xc3\xa4 el\xc3\xa4imeen tai p\xc3\xa4invastoin punkki ei levi\xc3\xa4._NEWLINE_Punkkinaaras el\xc3\xa4\xc3\xa4 ihossa pari kuukautta ja munii ihon sarveiskerrokseen kaivamaansa k\xc3\xa4yt\xc3\xa4v\xc3\xa4\xc3\xa4n 60\xe2\x80\x9390 munaa. Toukat kuoriutuvat ja ovat nymfivaiheen j\xc3\xa4lkeen sukukypsi\xc3\xa4 aikuisia kymmenen p\xc3\xa4iv\xc3\xa4n kuluttua. Tartunnan saaneen ihmisen elimist\xc3\xb6 alkaa muodostaa vasta-aineita punkkia ja sen eritteit\xc3\xa4 kohtaan, mik\xc3\xa4 aiheuttaa kutinan alkamisen 3\xe2\x80\x936 viikon kuluttua tartunnasta. Uusintatartunnoissa oireet alkavat jo 1\xe2\x80\x933 vuorokauden kuluttua.\n_START_SECTION_\nOireet\n_START_PARAGRAPH_\nSyyhyn p\xc3\xa4\xc3\xa4oire on kova kutina iltaisin. Alkuvaiheessa ihossa ei n\xc3\xa4y juuri mit\xc3\xa4\xc3\xa4n, mutta kutinan jatkuessa etenkin sormiv\xc3\xa4leihin, k\xc3\xa4mmeniin ja ranteisiin, pikkulapsilla my\xc3\xb6s jalkapohjiin ilmestyy vajaan senttimetrin pituisia punkkinaaraan kaivamia k\xc3\xa4yt\xc3\xa4vi\xc3\xa4. Niiden toisessa p\xc3\xa4\xc3\xa4ss\xc3\xa4 punkin voi erottaa pienen\xc3\xa4 harmaana pisteen\xc3\xa4. Iho voi raapimisen seurauksena tulehtua. Pieni\xc3\xa4 vesikelloja ja m\xc3\xa4rk\xc3\xa4n\xc3\xa4ppyj\xc3\xa4 esiintyy melko usein._NEWLINE_Vanhuksilla ja immuunipuutteisilla esiintyy karstasyyhy\xc3\xa4, jossa raajoissa ja vartalolla on pieni\xc3\xa4 m\xc3\xa4rkivi\xc3\xa4, jopa muutaman senttimetrin l\xc3\xa4pimittaisia l\xc3\xa4iski\xc3\xa4. Ihottuma on hilseilev\xc3\xa4, laaja-alainen ja karstainen, mutta iho ei v\xc3\xa4ltt\xc3\xa4m\xc3\xa4tt\xc3\xa4 kutise. Punkkien m\xc3\xa4\xc3\xa4r\xc3\xa4 on hyvin suuri ja tartunta voi tapahtua my\xc3\xb6s pintojen tai tekstiilien v\xc3\xa4lityksell\xc3\xa4._NEWLINE_Kutinan aikaansaa punkin proteiinien aiheuttama allerginen reaktio. Ei tiedet\xc3\xa4 tarkkaan, mik\xc3\xa4 proteiini on kyseess\xc3\xa4. Samat proteiinit ovat l\xc3\xa4sn\xc3\xa4 my\xc3\xb6s syyhypunkkien j\xc3\xa4t\xc3\xb6ksiss\xc3\xa4, jotka punkki j\xc3\xa4tt\xc3\xa4\xc3\xa4 kuollessaan ihon alle ja jotka voidaan havaita ihosta tulevina mustina pistein\xc3\xa4.\n_START_SECTION_\nHoito\n_START_PARAGRAPH_\nSyyhy\xc3\xa4 hoidetaan syyhypunkkiin kohdistuvalla l\xc3\xa4\xc3\xa4kityksell\xc3\xa4, k\xc3\xa4yt\xc3\xb6ss\xc3\xa4 olleiden vaatteiden vaihdolla sek\xc3\xa4 tartuttajan ja mahdollisten tartunnansaaneiden hoidolla._NEWLINE_Syyhyn itsehoitona k\xc3\xa4ytet\xc3\xa4\xc3\xa4n apteekista ilman resepti\xc3\xa4 saatavaa voidetta, joka sis\xc3\xa4lt\xc3\xa4\xc3\xa4 permetriini\xc3\xa4. Voidetta levitet\xc3\xa4\xc3\xa4n illalla pesun j\xc3\xa4lkeen joka paikkaan kaulasta alasp\xc3\xa4in mutta ei limakalvoille. Aamulla iho pest\xc3\xa4\xc3\xa4n huolellisesti, ja alusvaatteet ja lakanat vaihdetaan. Hoito toistetaan viikon kuluttua. Perusteellista siivousta tai desinfiointia ei syyhyn vuoksi kotona tarvitse tehd\xc3\xa4. Hoidon j\xc3\xa4lkeist\xc3\xa4 kutinaa rauhoitetaan kortisonivoiteella ja tarvittaessa UV-valohoidolla. Jos syyhyhoito ei lopeta kutinaa 2\xe2\x80\x934 viikossa tai jos kutina alkaa uudelleen, taudin voi hoidattaa l\xc3\xa4\xc3\xa4k\xc3\xa4rill\xc3\xa4, joka m\xc3\xa4\xc3\xa4r\xc3\xa4\xc3\xa4 esimerkiksi permetriinivoidetta ja ivermektiinitabletteja.\n_START_SECTION_\nYleisyys\n_START_PARAGRAPH_\nMaailmanlaajuisesti syyhy on yksi kolmesta tavallisimmasta ihosairaudesta. WHO:n mukaan syyhytartunta on 130 miljoonalla ihmisell\xc3\xa4. Syyhy\xc3\xa4 esiintyy kaikissa maissa mutta etenkin kuumien trooppisten maiden tihe\xc3\xa4sti asutuilla k\xc3\xb6yhill\xc3\xa4 alueilla. Vuonna 2015 tehdyn katsauksen mukaan syyhy\xc3\xa4 esiintyy maailman eri puolilla 0,2 prosentista 71,4 prosenttiin, ja kaikilla alueilla Euroopan, Pohjois-Amerikan ja L\xc3\xa4hi-id\xc3\xa4n ulkopuolella sen esiintyvyys oli paikoin yli 10 prosenttia. Eniten tautia esiintyy Tyynenmeren alueella ja latinalaisessa Amerikassa._NEWLINE_Etenkin k\xc3\xb6yhiss\xc3\xa4 maissa syyhy on vakava rasite terveydenhoidolle. Maailmanlaajuisesti eniten syyhyst\xc3\xa4 k\xc3\xa4rsiv\xc3\xa4t pienet lapset ja vanhukset.\n_START_SECTION_\nHistoriaa\n_START_PARAGRAPH_\nSyyhy on ollut ihmisen kumppanina ammoisista ajoista l\xc3\xa4htien. Egyptiss\xc3\xa4 ja L\xc3\xa4hi-Id\xc3\xa4ss\xc3\xa4 tehtyjen arkeologisten kaivausten perusteella syyhyst\xc3\xa4 on merkkej\xc3\xa4 ainakin vuodesta 494\xc2\xa0eaa. Ensimm\xc3\xa4inen kirjallinen viittaus syyhyyn on ilmeisesti Raamatussa \xe2\x80\x93 kyseess\xc3\xa4 on er\xc3\xa4\xc3\xa4nlainen "lepra", joka mainitaan kolmannessa Mooseksen kirjassa. Voi my\xc3\xb6s olla, ett\xc3\xa4 yksi viidennen Mooseksen kirjan 28 kirouksesta oli juuri syyhy. Aristoteles ilmoitti noin 400 eaa. "t\xc3\xa4ist\xc3\xa4", jotka "pakenevat pienist\xc3\xa4 n\xc3\xa4ppyl\xc3\xb6ist\xc3\xa4, mik\xc3\xa4li n\xc3\xa4m\xc3\xa4 puhkaistaan" \xe2\x80\x94 t\xc3\xa4m\xc3\xa4 kuvaus sopii syyhypunkkiin._NEWLINE_Kreikkalainen ensyklopedisti ja l\xc3\xa4\xc3\xa4ketieteen tekstien kirjoittaja Aulus Cornelius Celsus (noin 25 eaa.\xe2\x80\x93 noin 50 jaa.) nimesi nykytiedon mukaan taudin nimell\xc3\xa4 "scabies" ja kuvasi taudin p\xc3\xa4\xc3\xa4piirteiss\xc3\xa4\xc3\xa4n. Syyhyn loisetiologiaa dokumentoi italialainen fyysikko Giovanni Cosimo Bonomo (1663\xe2\x80\x931696) kirjeess\xc3\xa4\xc3\xa4n vuonna 1687. Bonomon kuvauksen ansiosta syyhyst\xc3\xa4 tuli yksi ensimm\xc3\xa4isi\xc3\xa4 tauteja, joiden taudinaiheuttaja tunnettiin.\n_START_SECTION_\nKansainv\xc3\xa4liset hankkeet\n_START_PARAGRAPH_\nThe International Alliance for the Control of Scabies (IACS) luotiin vuonna 2012. Siihen kuuluu yli 70 tutkijaa, kliinikkoa ja kansanterveyden asiantuntijaa yli 15 maasta. Allianssi on saanut syyhylle WHO:n huomion. Seurauksena t\xc3\xa4st\xc3\xa4 WHO on kirjannut syyhyn viralliselle unohdettujen trooppisten sairauksien listalleen.'